TIDLOR วิ่ง 3% หลังราคา “แลกการ์ด” โบรกแนะ “ซื้อ” เป้าสูง 54 บ.
TIDLOR พุ่งแตะ 45.50 บาท เพิ่มขึ้น 2.86% หลังราคา “แลกการ์ด” โดย 2 โบรกมองว่าธุรกิจจะเติบโตอย่างแข็งแกร่ง ด้วยระบบงานด้านไอที ด้วย Digital platform ที่สามารถต่อยอดธุรกิจปล่อยสินเชื่อ และธุรกิจประกัน แนะนำซื้อ โดยให้เป้าราคาสูงสุดแตะ 54 บาท
11 มิ.ย. 2564

ผู้สื่อข่าวรายงานว่า ราคาหุ้นบริษัท เงินติดล้อ จำกัด (มหาชน) หรือ TIDLOR วันที่ 11 มิ.ย. 2564 ณ เวลา 11.41 น. อยู่ที่ 45 บาท ปรับตัวเพิ่มขึ้น 1.25 บาท หรือ 2.86% สูงสุดที่ 45.50 บาท ต่ำสุดที่ 43.75 บาท ด้วยมูลค่าการซื้อขาย 1,839,834 ล้านบาท

นายวีระวัฒน์ วิโรจ์โภคา ผู้อำนวยการฝ่ายวิเคราะห์หลักทรัพย์ บริษัทหลักทรัพย์ ฟินันเซีย ไซรัส จำกัด (มหาชน) เปิดเผยว่า TIDLOR ปรับตัวเพิ่มขึ้นหลังจากก่อนหน้าพักฐานมานานพอสมควร ส่งผลให้หุ้นยัง laggard ขณะที่แนวโน้มธุรกิจยังเติบโตอย่างแข็งแกร่ง โดยตลาดสินเชื่อจำนำทะเบียนรถจักรยานยนต์มีการแข่งขันสูง แต่ TIDLOR มีพอร์ตส่วนนี้ไม่มาก ซึ่งส่วนใหญ่เป็นรถ 4 ล้อมาก ส่งผลให้ TIDLOR รับผลกระทบต่ำสุดในกลุ่ม ซึ่งหลังจาก IPO แล้วราคาพักฐานมา ถ้าเทียบกับ Valuation ในปี 2565 ก็ยังสูง โดยราคาเป้าหมายอยู่ที่ 54 บาท
ทั้งนี้ การประเมินว่า EPS ในปี 2564 เติบโต 27% โดยในช่วง 3 ปี ข้างหน้า คาดการณ์ว่า EPS จะเติบโตเฉลี่ย 26-27% ต่อปี
ด้าน บริษัทหลักทรัพย์ เคจีไอ (ประเทศไทย) จำกัด (มหาชน) ระบุในบทวิเคราะห์ว่า แนะนำ “ซื้อ” TIDLOR เป้าหมายราคาอยู่ที่ 50 บาท โดย “ฝ่ายวิจัยฯ” ประเมินจุดเด่นของ TIDLOR ที่แตกต่างจากหุ้น Non-bank ตัวอื่นอยู่ที่การลงทุนระบบงานด้านไอที ด้วย Digital platform ที่สามารถต่อยอดธุรกิจปล่อยสินเชื่อ และธุรกิจประกัน ส่งผลให้ประเมิน Valuation ของ TIDLOR จะสามารถ Premium กว่าค่าเฉลี่ยกลุ่มได้ จึงใช้สมมติฐานเป้าหมาย PE ที่ 28 เท่า ได้ราคาเป้าหมาย 50 บาท